1.Uvod

Cijene električne energije u Europi brzo su narasle tijekom posljednjih mjeseci na znatno višu razinu nego posljednjih desetljeća. Ta je dinamika neodvojivo povezana s visokom cijenom plina, zbog koje se povećava cijena električne energije proizvedene u elektranama na plin, koje su često potrebne kako bi se zadovoljila potražnja. Cijene su počele brzo rasti prošlog ljeta kad se svjetsko gospodarstvo oporavilo nakon što su ograničenja uzrokovana pandemijom bolesti COVID-19 ublažena, a nakon toga je ruska invazija na Ukrajinu pogoršala situaciju.

Energija je osnovni resurs za kućanstva i industriju, i stoga je potreban jasan odgovor politika. Istodobno, trenutačna je kriza pokazala presudnu važnost ostvarivanja ambicija europskog zelenog plana i smanjenja ovisnosti o fosilnim gorivima, a posebno o uvozu plina. Mjere moraju i dalje odražavati dugoročni cilj klimatske neutralnosti uz izbjegavanje učinaka ovisnosti.

Visoke cijene plina i električne energije mogu imati znatne negativne socijalne i distribucijske učinke te učinke na zapošljavanje. Rast cijena plina i električne energije negativno utječe na proračune kućanstava, a posebno pogađa ugrožena kućanstva i kućanstva s niskim prihodima.

Paket instrumenata koji je Komisija predstavila u listopadu 2021. osmišljen je kako bi se omogućio koordinirani pristup zaštiti najugroženijih osoba i utvrdile srednjoročne mjere za dekarboniziran i otporan energetski sustav .

U Komunikaciji o planu REPowerEU od 8. ožujka 2022. naveden je niz mjera za jačanje paketa instrumenata za odgovor na rastuće cijene energije. Komisija je odlučila istražiti sve moguće hitne mjere kako bi se ograničio učinak cijena plina na cijene električne energije i procijenile moguće mjere za optimizaciju modela tržišta električne energije.

Ruska invazija na Ukrajinu oštar je podsjetnik na posljedice koje strateška ovisnost Europe o uvozu fosilnih goriva (plin, nafta i ugljen) iz trećih zemalja može imati na energetska tržišta Unije i sigurnost opskrbe. Na temelju komunikacija Komisije čelnici EU-a dogovorili su se na sastanku 10. i 11. ožujka u Versaillesu da će što prije postupno ukinuti ovisnost Europe o uvozu ruske energije te su pozvali Komisiju da do kraja ožujka predstavi plan za sigurnost opskrbe i osiguravanje pristupačnih cijena energije tijekom sljedeće zimske sezone.

Komisija je 23. ožujka Europskom vijeću i drugim europskim institucijama uputila Komunikaciju o kratkoročnim hitnim opcijama za rješavanje problema visokih cijena energije. Europsko vijeće je 24. i 25. ožujka 2022. zadužilo Komisiju da hitno stupi u kontakt s dionicima u području energetike te da raspravi hoće li i na koji način kratkoročne opcije koje je iznijela Komisija pridonijeti smanjenju cijene plina i ukloniti učinak njezina prelijevanja na tržišta električne energije. Nadalje, Europsko vijeće pozvalo je Komisiju da „podnese prijedloge za djelotvorno suzbijanje problema prekomjernih cijena električne energije uz istodobno očuvanje cjelovitosti jedinstvenog tržišta, zadržavanje poticaja za zelenu tranziciju, očuvanje sigurnosti opskrbe i izbjegavanje nerazmjernih proračunskih troškova”.

Cilj je ove Komunikacije:

·predložiti daljnje kratkoročne mjere koje nadilaze paket instrumenata koji EU ili države članice mogu primijeniti u sektorima plina i električne energije kako bi se djelotvorno uklonio učinak trajno visokih cijena energije na potrošače i poduzeća,

·utvrditi moguće mjere za slučaj poremećaja u opskrbi ruskim plinom,

·utvrditi daljnje korake za optimizaciju funkcioniranja europskog tržišta električne energije kako bi ono bilo otpornije na buduću nestabilnost cijena i prilagođeno budućem dekarboniziranom energetskom sustavu, uz sve veći udio obnovljivih izvora energije u proizvodnji električne energije.

2.Očekivanja tržišta

Cijene plina i električne energije dosegnule su rekordne razine 2021., a nakon ruske invazije na Ukrajinu u prvim tjednima ožujka 2022. njihove su vrijednosti narasle više nego ikad prije. Cijene plina, povijesno niže od 30 EUR/MWh, nedavno su iznosile približno 100 EUR/MWh, a povremeno su dosezale više od 200 EUR/MWh. Stoga su se i veleprodajne cijene električne energije znatno povećale u istom razdoblju jer elektrane na plin često utječu na cijenu na energetskim tržištima EU-a. Na primjer, njemačke cijene električne energije, povijesno niže od 75 EUR/MWh, ove su godine u prosjeku iznosile približno 180 EUR/MWh te su povremeno dosezale više od 400 EUR/MWh.

Sudionici na tržištu očekuju da će cijene energije ostati visoke do kraja 2022., a u manjoj mjeri do 2024.–2025. Trenutačno se očekuje da će cijene plina iznositi približno 100 EUR/MWh do kraja sljedeće zime i da će u doglednoj budućnosti ostati znatno iznad dugoročnog prosjeka, a taj će trend pratiti i cijene električne energije. U tim se predviđanjima uzima u obzir nesigurnost na tržištu zbog trenutačnih geopolitičkih napetosti i rata u Ukrajini. Daljnji poremećaji u opskrbi EU-a ruskim plinom u nadolazećim tjednima ili mjesecima mogli bi dovesti do ponovnog povećanja cijena plina.